Document ID: 32011D0662

РЕШЕНИЕ ЗА ИЗПЪЛНЕНИЕ НА КОМИСИЯТА
от 6 октомври 2011 година
за изменение на Решение за изпълнение 2011/402/ЕС относно спешни мерки, приложими към семената от сминдух и определени семена и бобови растения, внасяни от Египет
(нотифицирано под номер C(2011) 7027)
(текст от значение за ЕИП)
(2011/662/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточки i) и iii) от него,
като има предвид, че:
(1)
Регламент (ЕО) № 178/2002 определя общите принципи, които като цяло регулират храните и фуражите и в частност тяхната безопасност на равнището на Съюза и на национално равнище. В него се предвиждат спешни мерки, когато е очевидно, че дадена храна или фураж, които са внесени от трета страна, има вероятност да представляват сериозен риск за здравето на човека, животните или за околната среда, и че този риск не може да бъде задоволително ограничен чрез мерки, предприети от засегнатата(ите) държава(и)-членка(и).
(2)
Беше установено, че някои партиди семена от сминдух от Египет са причината за появата в ЕС на огнище на Escherichia coli, произвеждаща шига токсин (STEC), серотип O104:H4. С Решение за изпълнение 2011/402/ЕС на Комисията от 6 юли 2011 г. относно спешни мерки, приложими към семената от сминдух и определени семена и бобови растения, внасяни от Египет (2) се въведе забрана за внос на продукти с определени кодове по КН, посочени в приложението.
(3)
От 21 до 25 август 2011 г. Хранителната и ветеринарна служба на Комисията извърши проверка в Египет с оглед на обратно проследяване на възможния източник на инфекцията във връзка с огнищата на E. coli (серотип O104:H4) в северната част на Германия и в Бордо, Франция, и с оглед на оценката на условията на производство и обработка на семената, за които съществуват съмнения.
(4)
Въпреки че констатациите от проверката и заключенията за мерките, предприети от Египет, все още се изготвят, бяха установени слабости при производството на семена за консумация от човека, които евентуално могат да се използват за получаване на кълнове. Същите слабости обаче не бяха установени в производствените обекти за пресни бобови зеленчуци, предназначени за пряка консумация от човека. Освен това, тъй като търговията с пресни или охладени бобови зеленчуци се извършва, когато семената още не са узрели, тези семена не могат да се използват за получаване на кълнове.
(5)
Внасяните от Египет пресни или охладени бобови зеленчуци, различни от кълнове, не следва повече да се считат за риск за безопасността на храните, а техният внос следва отново да се разреши. Поради това спешните мерки, установени с Решение за изпълнение 2011/402/ЕС, следва да бъдат преразгледани от гледна точка на тази нова информация. Приложението към Решение за изпълнение 2011/402/ЕС следва да бъде съответно изменено.
(6)
В Решение за изпълнение 2011/402/ЕС се прави разграничение между семената от синап за посев и другите семена от синап с код по КН 1207 50. Тъй като тези семена представляват всички семена с код по КН 1207 50, формулировката в Решение за изпълнение 2011/402/ЕС следва да се опрости. Освен това последователността на кодовете по КН следва да се приведе в съответствие с номенклатурата на митническите кодове.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение за изпълнение 2011/402/ЕС се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 6 октомври 2011 година.

Labels: 17
0
3
6
18